钦定古今图书集成/明伦汇编/官常典/第316卷 > 仪智
## 钦定古今图书集成/明伦汇编/官常典/第316卷 > 仪智

按《明外史》本传：“智字居真，高密人。洪武末，举耆儒，授
高密训导，迁莘县教谕，擢高邮知州，课农桑，兴学校，
吏民爱之。永乐元年，迁宝庆知府。土人健悍，独畏智，
相戒不敢犯。召为通政司右通政，兼右春坊右中允。
未几，迁湖广右布政使，坐事谪役通州。六年冬，湖广
都指挥使龚忠入见，帝问湖湘间老儒，对曰：‘仪智，老
儒也’。”然坐小累斥。即日召之。既至，拜礼部左侍郎。十
一年正月辛巳朔，日当食。礼部尚书吕震请朝贺如
常，智独争以为不可。会左谕德杨士奇亦以为言，乃
免贺如智议。十四年诏吏部、翰林院择老儒侍太孙。
士奇又蹇义首荐智。太子曰：“吾尝举李继鼎，大误，悔
无及。智诚端士，然老矣。”士奇顿首言。“智起家学官，明
理守正。虽耄，精神未衰。廷臣中老成正大，无逾智者。”
是日午朝，帝顾太子曰：“侍太孙讲读得人未？”太子应
曰：“举礼部侍郎仪智。议未决。”帝喜曰：“智虽老能直言。
元旦日食，执议免贺，可用也。”特命辅导皇太孙。每进
讲书史，必反复启迪，以正心术为本。十九年，年八十，
致仕。后卒于家。赠太子少保，谥曰“文简。”季子铭，字子
新。宣宗即位，以侍郎戴纶荐，授行在礼科给事中。九
年秩满，帝念智侍读旧劳，改铭翰林院修撰。正统三
年预修《宣庙实录》成，迁侍讲，后改郕府长史。郕王监
国，视朝午门，廷臣劾王振叫号莫辨人声。铭独造膝
前，免冠敷奏。卒下令族振，众哗始息。振党王、毛两长
随击死，血渍门砖。门者欲涤去，铭止之曰：“勿涤，留与
若曹为鉴。”闻者壮之。景帝登极，力赞征伐诸大事。寻
以潜邸恩，特授礼部右侍郎。景泰元年开经筵，诏铭
兼经筵官。帝每临讲幄，辄命中官掷金钱于地，任讲
官遍拾之，号“恩典。”文臣与者，内阁高谷等外，惟铭与
俞山、俞纲、萧镃、赵琬数人而已。寻迁南京礼部尚书。
以立怀献太子故，加太子太保。召改兵部尚书兼詹
事府詹事。苏州、淮安诸郡积雪，民冻饿死相枕。沙湾
筑河，役山东、河南九万人，责民间铁器数万具。铭请
之，帝多所贷恤。因灾异言消弭在敬天法祖，省刑薄
敛，节用爱人。录《皇明祖训》以进，深见嘉纳。卒赠太师，
谥忠襄。铭少学于吴讷，天性易直，孝友有父风。长子
海，锦衣卫百户。季子泰举于乡，为礼科给事中。并以
父恩授云。